แคว้น Alsace ทางตะวันออกของประเทศฝรั่งเศสนั้นนอกจากจะอยู่ติดชายแดนเยอรมันแล้ว ในอดีตก็เคยตกเป็นของเยอรมันอยู่ช่วงหนึ่งด้วยค่ะ ด้วยเหตุนี้ Alsace จึงมีการผสมผสานวัฒนธรรมของทั้งสองประเทศเข้าด้วยกัน ไม่ว่าจะเป็นภาษาท้องถิ่น สถาปัตยกรรม ไปจนถึงเรื่องอาหารการกินที่รับอิทธิพลมาทั้งจากฝั่งฝรั่งเศสและเยอรมันปนเปกัน เกิดเป็น Alsatian cuisine ที่มีลักษณะเฉพาะตัว คนที่ไปเยือนแคว้นนี้จึงมักหาโอกาสลิ้มลองอาหารประจำถิ่นของที่นี่ไว้เป็นประสบการณ์ค่ะ เมื่อไปถึง Strasbourg ซึ่งเป็นเมืองเอกของ Alsace นั้น เราจึงลิสท์รายการอาหารที่อยากลองไว้ด้วยเพื่อจะไปหาชิมที่โน่นให้ได้

อันที่จริงลักษณะเด่นของอาหารถิ่นนี้คือมีการใช้เนื้อหมูประกอบอาหารหลายอย่างคล้ายคลึงกับทางฝั่งเยอรมัน โดยมีเมนูที่เป็น must-try ของที่นี่คือ Choucroute Garnie หรือก็คือผักดอง sauerkraut เวอร์ชั่นของทาง Alsace เค้า กลิ่นแรงใช้ได้เลยล่ะค่ะ เสิร์ฟมากับขาหมูหรือไส้กรอกชนิดต่างๆ ..ซึ่งเราเคยลองแล้วรู้สึกเฉยๆ (ทานได้แต่ไม่ถึงกับว่าชอบ) และอีกเมนูเด่นคือ Flammekueche หรือ Tarte flambée ซึ่งก็คือพิซซ่าสไตล์ Alsace นั่นเอง  นอกจากนี้เมือง Strasbourg นี้ยังมีชื่อเสียงเรื่อง Foie gras ที่เป็นสูตรเฉพาะของเค้า เรียกว่า Pâté de foie gras โดยมีร้านดังประจำเมืองคือร้าน Lucien Doriath ซึ่งเราก็ได้แวะไปลองชิมดู …Foie gras ของเค้าไม่ยักเป็นชิ้นๆแบบตับห่านที่เคยเห็น แต่มีการเอาไปผสมเครื่องปรุงต่างๆแล้วบดจนออกมาเป็นก้อนหน้าตาคล้าย Pâté สมชื่อ เวลาขายก็ห่อเป็นแท่งบ้าง  ใส่โหลบ้าง มีหลายรสหลายแบบให้เลือก  ล้วนแล้วแต่มีเนื้อที่เนียนและครีมมี่มากๆ อร่อยดีค่ะ..

ในเมื่อเมนูหลักๆก็ได้ลองไปหมดแล้ว คราวนี้เราเลยหาข้อมูลอาหารท้องถิ่นที่อาจจะเป็นที่รู้จักน้อยลงหน่อยแต่ดูแล้วน่าทานเพื่อจะได้ไปลองดูบ้าง เราสนใจอยู่ 2เมนูได้แก่ Civet ซึ่งคือเนื้อกระต่าย (จะเป็นเนื้อ hare หรือ rabbit ก็ได้)หมักซอสไวน์แดง และ Lewerknepfle (หรือ liver quenelles) หน้าตาเหมือน meat balls ที่ทำจากตับเอามาราดน้ำเกรวี่ดูน่าทาน  ..หลังจากเดินแวะอ่านเมนูอยู่หลายร้าน เราก็ได้มาเจอทั้ง 2 เมนูนี้เข้าที่ร้านนี้ค่ะ 

ร้าน La Petite Alsace นี้อยู่ในย่านที่เรียกว่า Petite France ของเมือง Strasbourg ..ซึ่งเป็นบริเวณที่แม่น้ำ L’Ill แยกออกเป็นคลองเล็กๆหลายสาย มีเกาะกลางแม่น้ำ 3 เกาะเชื่อมกันด้วยสะพาน Pont Couverts ที่นักท่องเที่ยวชอบไปถ่ายรูปกัน ร้านนี้อยู่บนแผ่นดินใหญ่บนถนน Rue du Bain aux plantes ช่วงที่เป็นสามแยกตัดกับถนน Rue Des Moulins  ซึ่งถ้าเดินมาจากทางด้านของโบสถ์ Cathédrale Notre Dame de Strasbourg  ร้านนี้ก็จะอยู่ตรงปากทางที่จะเข้าสู่บริเวณ Petite France น่ะค่ะ ตัวร้านเป็น half-timbered house สีขาวหลังใหญ่เพ้นท์ชื่อร้านไว้ด้านหน้า เดินเข้าร้านไปเห็นลูกค้านั่งเบียดกันเต็มเอี๊ยดแน่นร้าน กลิ่น Choucroute คละคลุ้งทีเดียว..

**-อาหาร-**

● Civet de Chevreuil, Spaetzele (18 euro) – จานนี้เป็นเนื้อกระต่ายป่า (hare) หมักซอสไวน์แดง เสิร์ฟมากับ spätzle ซึ่งเค้าบรรยายว่ามันคือ Soft egg noodle (บะหมี่ฝรั่ง???) ...เอาเข้าจริงมันคล้ายๆ pasta ที่มาแบบเป็นชิ้นอวบๆสั้นๆเคี้ยวหนึบ ผัดเนยมาหอมๆ อร่อยดีค่ะ ทานคู่กันกับเนื้อกระต่ายกับซอสไวน์แดงที่ราดมาก็เข้ากันดี อร่อยมากมายไม่ผิดหวังค่ะ

● Liver Quenelles Alsace Style, with Roast Potatoes and Green Salad (16 euro) – นี่ล่ะเจ้ามีทบอลตับราดน้ำเกรวี่ที่อยากลอง ตับปั้นมาก้อนโตมากเนื้อนุ่มและราดน้ำซอสมาชุ่มๆ มีสลัดมาให้ตัดเลี่ยนและมีมันฝรั่งผัดมาให้ทานแกล้ม อันที่จริงก็ทำมาได้อร่อยดีค่ะ เนื้อตับนุ่มดี น้ำที่ราดมาก็รสดี แต่ทีนี้ความที่มันคือตับ แถมก้อนโตซะขนาดนั้น ทานไปทานมาซักพักพอใกล้หมดก็เลยพาลจะเลี่ยนเอา ..สรุปว่าชอบจานแรกมากกว่าค่ะ

โดยรวมแล้วมื้อนี้เป็นมื้อที่อร่อยถูกใจเลยทีเดียว รู้สึกว่า Alsatian cuisine 2 เมนูนี้จะถูกปากคนไทยอย่างเรามากกว่าพวกเมนูขึ้นชื่อแบบ Choucroute หรือ Tarte flambée ซะอีกน่ะค่ะ ถ้าใครเป็นเหมือนเรา คือไม่ค่อยปลื้มกลิ่นผักดอง sauerkraut ซักเท่าไร และไม่ชอบพิซซ่าที่เค็มเกิน (แม้ว่าจะหอมกลิ่นเผาไฟ) แต่ก็ยังอยากชิมอาหารประจำท้องถิ่นของเค้า  ก็มาลอง 2 เมนูนี้เป็นอีกทางเลือกหนึ่งได้ค่ะ 

